《还刘秀才文卷》
宋代·王庭圭

君家迩来妙人物，叔父风流更超绝。中兴天子搜群材，龙虎同年收羯末。

我识君家铁面公，当年作赋声摩空。君今祖袭乃复尔，自出机杼成家风。

惠我新编盈大轴，武库五兵森在目。纵横璀璨不知名，玄圃昆山皆积玉。

文章磨治欲无瑕，要如春风开百花。笔端著力觑天巧，自我秀发成嘉葩。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。